กรมฝนหลวงและการบินเกษตร ร่วมบูรณาการกับเหล่าทัพ ตั้ง 11 หน่วยฯ เดินหน้าปฏิบัติการฝนหลวงทั่วประเทศ
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า ขณะนี้กรมฝนหลวงและการบินเกษตร จัดตั้งหน่วยปฏิบัติการฝนหลวง จำนวน 11 หน่วยฯ กระจายตัวอยู่ทั่วภูมิภาค ซึ่งเป็นการทำงานบูรณาการร่วมกับกองทัพอากาศและกองทัพบก ในการสนับสนุนอากาศยานและกำลังพล เพื่อเพิ่มประสิทธิภาพการปฏิบัติการฝนหลวงช่วยเหลือพี่น้องประชาชนในพื้นที่ที่ประสบปัญหาภัยแล้ง การเติมน้ำในเขื่อนและอ่างเก็บน้ำที่มีปริมาณน้ำน้อยเพื่อให้เพียงพอต่อการอุปโภค-บริโภค การช่วยเหลือพื้นที่การเกษตร ภาคอุตสาหกรรม การรักษาระบบนิเวศน์ให้กับพื้นที่ป่าไม้ รวมถึงพื้นที่ประสบปัญหาหมอกควันและไฟป่า ตลอดจนการบรรเทาและยับยั้งพายุลูกเห็บ เนื่องด้วยสภาพอากาศในขณะนี้มีโอกาสที่จะเกิดพายุฤดูร้อน ซึ่งจะส่งผลให้เกิดพายุลูกเห็บตามมาด้วย โดยกรมฝนหลวงฯ ได้มีการเฝ้าระวังและติดตามข้อมูลเพื่อวางแผนช่วยเหลือพี่น้องประชาชนอย่างต่อเนื่องสำหรับการติดตามสภาพอากาศในวันนี้ พบว่า จากผลการตรวจสภาพอากาศจากสถานีเรดาร์ในภาคตะวันออกเฉียงเหนือ สภาพอากาศเข้าเงื่อนไขปฏิบัติการฝนหลวง  จึงได้วางแผนขึ้นบินปฏิบัติการฝนหลวง โดยหน่วยฯ จ.บุรีรัมย์ มีพื้นที่เป้าหมายคือ พื้นที่การเกษตรและพื้นที่ลุ่มรับน้ำเขื่อนและอ่างเก็บน้ำที่มีปริมาณน้ำน้อยกว่า 30% ในเขตพื้นที่ จังหวัดบุรีรัมย์และจังหวัดนครราชสีมาอย่างไรก็ตาม หน่วยปฏิบัติการฝนหลวงฯ อีก 10 หน่วยฯ ในช่วงเช้านี้ยังคงมีการติดตามสภาพอากาศอย่างต่อเนื่อง หากสภาพอากาศเข้าเงื่อนไขการปฏิบัติการฝนหลวง พร้อมจะช่วยเหลือพื้นที่ที่ได้รับผลกระทบทันที